Mazurek, Milan, poslanec NR SR (2021-05-28):
Ja tu žiadnu vodu nemám, pán Matovič, nemusíte sa báť, ale som rád, že máme taký ten vzájomný vzťah, že sa nemusíme natoľko, že idete preč, lebo predsa len sa mi vystupuje lepšie, keď sa na vás nemusím tak blízko pozerať. (Neutíchajúci ruch v sále a zaznievanie gongu.) S Pročkom som sa nebavil, neviem, prečo má stále tieto svoje záchvaty. No, vážené dámy, vážení páni, tu v tomto pléne je to vždy všetko po starom, Jožko je proste Jožko, Igor je Igor. Čo ale chcem povedať, pretože včera tu boli rôzne veci, pán Matovič sa postaral o to, že sa v tomto pléne diali naozaj zvláštne úkazy na jednej strane medzi koalíciou – opozíciou, na druhej strane v rámci koalície taktiež, videli sme tu absolútnu vojnu, vojnu primitivizmu a urážok a nadávok predovšetkým zo strany Igora Matoviča voči poslancovi Viskupičovi z SaS, ktorého xy-krát nazval bohapustým klamárom len za to, že mu povedal pravdu priamo do očí, a to sa pánovi Matovičovi nepáči, pretože on každý jedne, každú jednu faktickú kritiku voči svojej osobe považuje za ten najúbohejší útok. Ale čo chcem povedať, a to je to najzásadnejšie z môjho pohľadu opozičného politika, ktorému záleží na tom, aby naše deti mohli vyrastať v normálnom, demokratickom štáte, kde nebudú platiť enormné dane, kde budú môcť normálne žiť a kde nebudú nútení doslova aj o to, aby museli ísť kupovať potraviny do zahraničia, je to, pán Matovič, že ste tu neodpovedali opozícii, ako teda budete vzniknutú situáciu do budúcna, lebo kým som tu včera hovoril o tom, že 3,4 mld. len tak nahodiť je nepredstaviteľné a neprijateľné, tak vy ste to z večera do rána urobili na 3,8 mld. pozmeňujúcim návrhom k novele rozpočtu v skrátenom legislatívnom konaní. A teda sa chcem poslednýkrát a ešte raz v mene obyvateľov Slovenskej republiky opýtať, čo toto bude pre obyvateľov Slovenskej republiky znamenať, čo bude pre nich znamenať, že v tomto roku Slovenská republika minie takmer dvakrát toľko, ako dokáže od obyvateľov do štátneho rozpočtu prijať. Čo bude pre nich znamenať v budúcnosti toto enormné navyšovanie dlhu, o koľko zvýšite dane, aké dane zvýšite, o koľko zvýšite poplatky a ako to bude vplývať na ich život? Pretože dnes už nie je dôležité baviť sa o tom, kde dáte 10, kde dáte 20 a kde dáte 30 mil. eur, do ktorej konkrétnej položky alebo kapitoly štátneho rozpočtu. Bavme sa o tom, ako konkrétne budú tieto rozhodnutia tu v pléne, lebo vám koaličným poslancom to môže pripadať jednoduché, stisnem jeden gombík a všetko vybavené. Ale ja sa pýtam, ako konkrétne to bude vplývať na životy ľudí, aký máte plán, ako to chcete riešiť, ako chcete zastaviť toto navyšovanie deficitu a čím chceme v budúcnosti zabezpečiť to, aby Slovenská republika neskrachovala pred očami všetkých jej obyvateľov, lebo hovoriť o tom, že dnes konkrétne musíte rozdávať, dnes konkrétne musíte pomáhať, dnes konkrétne musíte navyšovať štátny rozpočet, je veľmi jednoduché. Ale otázky budúcnosti tu nikto z vás nezodpovedal a chápem aj tomu, že radový koaličný poslanec na ňu odpovie len ťažko, pretože vašou úlohou tu nebolo objektívne zhodnocovať fakty, vašou úlohou tu nebolo ani premýšľať, ani ste sa tu týmto netajili. Vašou úlohou bolo sa tu hádať s SaS ako malé deti a následne si vynadávať pred všetkými opozičnými poslancami a následne zase odhlasovať to, čo vám prikáže predseda vašej strany. Čiže, pán Matovič, obyvatelia Slovenskej republiky chcú vedieť odpovede, ja, samozrejme, budem hlasovať proti tomuto navýšeniu rozpočtu, ale chcú vedieť odpovede, aké dane im zvýšite, o koľko im zase zdvihnete ceny a čo budú musieť robiť pre to, aby mohli v tomto štáte ešte normálne niekedy v budúcnosti žiť. V prvom momente vedia, že musia zbaviť vás a tejto vlády, ale povedzte im aspoň, či máte nejaký plán a ako ich v budúcnosti zruinujete.